Трыглаў (міфалогія)

Трыгла́ў () — бажаство ў міфалогіі балтыйскіх славян.

Паказваецца альбо як трохгаловы чалавек, альбо як чалавек з трыма казлінымі галовамі. Галовы сімвалізавалі ягоную ўладу над трыма царствамі: небам, зямлёй і падземным светам. Да атрыбутаў Трыглава належаць чорны конь і дуб. Падчас варажбы жрацы тройчы вадзілі каня, які павінен быў прадказваць будучыню, праз дзевяць дзідаў, пакладзеных на зямлю.

Магчыма, у асобе Трыглава аб'яднаныя тры галоўныя ідалы славянскай міфалогіі, якімі першапачаткова з'яўляліся Сварог, Пярун і Даждзьбог. У некаторых славянскіх плямёнаў Даждзьбога пазней замяніў Святавіт або Вялес.

Некаторыя даследчыкі звязваюць Трыглава з іншым славянскім бажаством Траянам.

На тэрыторыі Беларусі абломак трохтварага ідала знойдзены паблізу вёскі Багуслаўцы Пружанскага раёна і ля вёскі Млыны Камянецкага раёна Брэсцкай вобласці.

Паводле некаторых меркаванняў, горы Трыглаў у Славеніі і Троглаў у Босніі і Герцагавіне названыя ў гонар Трыглава. Таксама яго імя носіць астэроід 2522 Трыглаў.

 Літаратура 




 Спасылкі 

Катэгорыя:Славянскія багі